LV Eiropas Savienības Oficiālais Vēstnesis C 137/4

Grozījumu pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2017/C 137/04)

Šī publikācija dod tiesības izteikt iebildumus par grozījumu pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA/AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

LIMONE COSTA D’AMALFI

ES Nr.: PGI-IT-02185 – 26.9.2016.

ACVN ( ) AĢIN ( X )

1. Pieteikuma iesniedzēja grupa un tās likumīgās intereses

CONSORZIO DI TUTELA LIMONE COSTA DI AMALFI I.G.P Adrese : C.so Reginna n.71 84010 Maiori (Sa) E-pasts: info@limonecostadamalfiigp.com – limonecostadamailfiigp@pec.it

Grupa Consorzio di Tutela Limone Costa di Amalfi IGP ir tiesīga iesniegt grozījumu pieteikumu saskaņā ar Lauksaimniecības, pārtikas un mežsaimniecības politikas ministrijas 2013. gada 14. oktobra Dekrēta Nr. 12511 13. panta 1. punktu.

2. Dalībvalsts vai trešā valsts

Itālija

3. Produkta specifikācijas punkts, uz kuru attiecas grozījums vai grozījumi

— ☐ Produkta nosaukums — ☒ Produkta apraksts — ☐ Ģeogrāfiskais apgabals — ☐ Izcelsmes apliecinājums — ☒ Ražošanas metode — ☐ Saikne — ☐ Marķējums — ☒ Cits [iepakošana; tiesību aktu atjaunināšana; vietu nosaukumu labojumi]

4. Grozījuma vai grozījumu veids

— ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu. — ☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

Produkta apraksts

Pašreizējās specifikācijas 6. pants

Precizēts, ka ražas iznākuma procentuālie rādītāji, kas doti mīkstuma aprakstā, attiecas uz sulu. Tas ir redakcionāls grozījums, jo pašreizējā specifikācijā kļūdas pēc bija izlaists vārds “sulas”, lai gan tas ir ietverts Eiropas Savienības Oficiālajā Vēstnesī publicētā pieteikuma 4.2. punktā (OV C 282, 5.10.2000., 4. lpp.). Ar šo grozījumu netiek mainīti produktu raksturojoši parametri.

— Teksta daļu: “Mīkstums: salmu dzeltenā krāsā, bagātīgs (iznākums nav mazāks par 25 %) un ar augstu skābuma līmeni (ne zemāku par 3,5/100 ml)” izsaka šādā redakcijā: “Mīkstums: salmu dzeltenā krāsā, sulas bagāts (iznākums nav mazāks par 25 %) un ar augstu skābuma līmeni (ne mazāku par 3,5 g/100 ml)”.

Ražošanas metode

Pašreizējās specifikācijas 4. pants

— Teksta daļu: “Tradicionālā ražošanas metode paredz, ka kokus audzē zem režģiem, kas izgatavoti no koka stabiem, vēlams, kastaņkoka stabiem (ne īsākiem par 180 cm), un izmanto pārklājus, ja tas nepieciešams, lai pasargātu kokus no nelabvēlīgiem laikapstākļiem un nodrošinātu, ka augļi nogatavojas pakāpeniski.” izsaka šādā redakcijā: “Tradicionālā ražošanas metode paredz, ka kokus audzē zem režģiem, kas izgatavoti no kastaņkoka un/vai citu tādu materiālu stabiem, kuri atbilst vides un lauku aizsardzības prasībām (ne īsākiem par 180 cm nomaiņas laikā), un izmanto pārklājus, lai pasargātu kokus no nelabvēlīgiem laikapstākļiem un nodrošinātu, ka augļi nogatavojas pakāpeniski.”

Saistībā ar vispārējo sociālekonomisko attīstību un tūrismu citronu Limone Costa d’Amalfi audzēšanas apgabalā ir beigusies saimnieciskā darbība mežsaimniecības nozarē. Tas ir ietekmējis to kastaņkoku stabu ražošanas metodes, kurus izmanto citronu aizsardzībai paredzēto režģu izgatavošanā; lai samazinātu ražošanas izmaksas, tika mainītas tradicionālās stabu izgatavošanas metodes, proti, sāka izmantot zemākas kvalitātes kokmateriālus, kuru kalpošanas laiks ir īsāks nekā iepriekš un dažkārt nav tik garš kā amortizācijas periods, kas noteikts saistībā ar stabu iepirkšanu un uzstādīšanu. Tāpēc nu ir paredzēta iespēja izmantot stabus, kas izgatavoti no videi nekaitīgiem materiāliem, nevis no koka; šie stabi būtiski nemaina ainavu, kurā pašlaik dominē citronkoku audzes. Vides aspektā ilgtspējīgāku materiālu izmantošanas rezultātā samazinātos nemainīgās izmaksas, kas varētu radīt stimulu citronu audzēšanai. Visbeidzot, nevajadzētu par zemu novērtēt darba drošības aspektu – darba drošība būtu lielāka, ja tiktu izmantoti no citiem materiāliem, nevis no koka izgatavoti stabi, jo īpaši gadījumos, kad darbs notiek audžu augstākajās daļās.

Nepieciešamība noteikt stabu augstumu, pievienojot vārdus “nomaiņas laikā”, ir saistīta ar Amalfi piekrastes īpatnībām, proti, laika gaitā stabi parasti iegrimst par 10–20 cm dziļāk vai nu citronkoku zaru atbalsta konstrukcijas svara dēļ, vai arī pašas augsnes irdenuma dēļ.

Vārdi “ja tas nepieciešams” ir svītroti tāpēc, ka pārklājiem ir liela nozīme ar AĢIN Limone Costa di Amalfi apzīmēto citronu audzēšanā. Šie pārklāji pasargā augu no nelabvēlīgiem laikapstākļiem (salnas, krusas, sala), tāpēc to izmantojumu nevar uzskatīt par neobligātu.

— Teikumu “Stādījumu biezībai nevajadzētu būt lielākai par 800 kokiem uz hektāru.” izsaka šādā redakcijā: “Stādījumu biezībai nevajadzētu būt lielākai par 1 200 kokiem uz hektāru.”

Šā grozījuma pamatā ir konstatējums, ka koku skaits uz hektāru ir saistīts ar terašu platumu un formu. Terašu ģeometriskās formas ir daudzveidīgas un neregulāras. Šīs neregularitātes dēļ koku skaits uz hektāru ievērojami atšķiras, jo lauksaimniekam jāizmanto visa audzēšanai pieejamā telpa.

Koku biezība hektārā ir atkarīga no kalnu grēdas nogāzes, kas daudzos gadījumos nosaka terašu platumu. Audzēšanas apgabalā koki tiek audzēti terasei pielāgotā veidā – horizontāli, izmantojot kupola sistēmu, un perpendikulāri terases garākajai malai. Tādējādi kokus var audzēt, izmantojot slīpus stabus, kas novietoti virzienā no lejas uz augšu un savieno divas terases, balstoties uz tiem apakšā esošajiem horizontālajiem balstiem, un tādējādi veicina uz režģa atbalstīto pamatzaru attīstību.

Ja izmanto šo metodi, koku skaitu var palielināt līdz 1 200 kokiem uz hektāru, ievērojot augļu kvalitātes un specifikācijas prasības.

— Lai precizētu, ka citronu Limone Costa d’Amalfi audzēšanai ir izmantojama visvecākā šķirne, pievieno šādu teikumu: “Jaunu stādu stādīšanai, pārstādīšanai vai potēšanai izmanto tikai šķirnes ‘Sfusato Amalfitano’ augus, ko sertificējušas Kampānijas reģiona pilnvarotās kokaudzētavas un akreditējis augu veselības dienests.”

— Teikumu: “Tomēr, ņemot vērā jo īpaši apgabala klimata pārmaiņas, Kampānijas reģions saglabā tiesības pielāgot šos datumus, izdodot lēmumu.” svītro, jo tas neatbilst spēkā esošajiem noteikumiem.

— Teikumu: “Vienkultūras vai jauktu kultūru audzēšanas sistēmā no hektāra iegūtā maksimālā citronu raža, kuru var apzīmēt ar aizsargāto nosaukumu, nedrīkst pārsniegt 25 tonnas (šeit runa ir par svērto ražu).” izsaka šādā redakcijā: “Vienkultūras vai jauktu kultūru audzēšanas sistēmā no hektāra iegūtā maksimālā citronu raža, kuru var apzīmēt ar aizsargāto nosaukumu, nedrīkst pārsniegt 35 tonnas (šeit runa ir par svērto ražu).”

Tā kā ir uzlabojušies citronu audzēšanas apstākļi, jo ir padziļinājusies izpratne par koku fizioloģiju, iegūtas izcilas speciālās zināšanas par citronkoku audzēšanas metodēm un citronkoku audžu agronomisko pārvaldību, ir uzlabota apūdeņošanas sistēmas pārvaldība, kuras mērķis ir palielināt efektivitāti un ietaupīt ūdeni, un ir iesaistīti ļoti kompetenti un augsti kvalificēti darbinieki, var labāk apsaimniekot citronkoku audzes un palielināt produkciju, pārsniedzot pašlaik spēkā esošajā, 20. gs. 90. gados sagatavotajā specifikācijā paredzēto apjomu. Robežvērtība 35 tonnas no hektāra neietekmē koku fizioloģiju un augļu kvalitāti.

Citi

Pašreizējās specifikācijas 7. pants

— Svītrots teksts, kas ierobežo citronu sagatavošanas un pārstrādes ģeogrāfisko apgabalu, tādējādi veicinot to lielāku pieejamību, jo tos bieži vien izmanto par sastāvdaļu pārstrādātos produktos. Tāpēc minētā panta pēdējās daļas 3. punkta teikumu “Citronus sagatavo un/vai pārstrādā tikai šīs specifikācijas 3. pantā uzskaitīto pašvaldību teritorijā;” svītro.

Iepakojums

— Teikumu: “Produktus laiž pārdošanā piemērotos, stingros konteineros, kuros iepilda 0,5–15 kg un kuri izgatavoti no augu izcelsmes materiāla, kartona vai cita pārstrādājama materiāla, jebkurā gadījumā tāda materiāla, kas ir atļauts ES tiesību aktos.” izsaka šādā redakcijā: “Produktus laiž pārdošanā piemērotos, stingros konteineros, kuros iepilda 1 citronu līdz 15 kg citronu un kuri izgatavoti, vēlams, no augu izcelsmes materiāla.”

Šā grozījuma mērķis ir dot iespēju pārdot ar AĢIN apzīmētos citronus pa vienam un izmantot konteinerus, kas nav izgatavoti no augu izcelsmes materiāla, bet vienlaikus saglabāt norādi, ka tomēr vēlams izmantot no augu izcelsmes materiāla izgatavotus konteinerus. Mēs uzskatām, ka, ņemot vērā augsto tūrisma līmeni apgabalā, šis grozījums sekmēs šā produkta un tā nosaukuma izplatību un atpazīstamību arī ārvalstīs.

Tiesību aktu atjaunināšana:

— Ir atjauninātas juridiskās atsauces uz Eiropas Parlamenta un Padomes Regulu (ES) Nr. 1151/2012.

Vietu nosaukumu labojumi:

— Tā kā, sagatavojot produkta specifikācijas 3. punkta tekstu, radās drukas kļūdas, ir jāveic šādi ģeogrāfisko nosaukumu labojumi: — teksta “P.ta Pantanello” vietā lasīt “P.ta Campanella”, — teksta “Monte Cambera” vietā lasīt “Monte Gambera”, — teksta “sorgente Cannillo” vietā lasīt “sorgente Cannello”, — teksta “Monte Falerio” vietā lasīt “Monte Falerzio”.

VIENOTS DOKUMENTS

LIMONE COSTA D’AMALFI

ES Nr.: PGI-IT-02185 – 26.9.2016.

ACVN ( ) AĢIN ( X )

1. Nosaukums vai nosaukumi

Limone Costa d’Amalfi

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Produkts ir iegarenas, ovālas formas auglis ar lielu, smailu kumpiņu un vidēji biezu mizu, kas gatavam auglim ir citrondzeltenā krāsā; augļa svars nedrīkst būt mazāks par 100 g; epikarps ir ēteriskajām eļļām bagāts; auglim ir spēcīgs aromāts. Auglis ir ļoti sulīgs (sulas iznākums nav mazāks par 25 %) un ar augstu skābuma līmeni (ne zemāku par 3,5 g/100 ml), salmu dzeltens; tam ir maz sēklu.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi ar AĢIN Limone Costa d’Amalfi apzīmēto citronu ražošanas posmi, sākot no audzēšanas un beidzot ar novākšanu, jāveic 4. punktā aprakstītajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Produktus laiž pārdošanā piemērotos, stingros konteineros, kuros iepilda 1 citronu līdz 15 kg citronu un kuri izgatavoti, vēlams, no augu izcelsmes materiāla. Ir atļauts izmantot arī stingrus kartona konteinerus.

3.6. Ar reģistrēto nosaukumu apzīmētā produkta marķēšanas īpašie noteikumi

Etiķetēs skaidri un neizdzēšami jānorāda šādas ziņas: 1) AĢIN Limone Costa d’Amalfi; 2) ražotāja nosaukums; 3) iepakojumā ietverto produktu daudzums; 4) ražošanas gads. Etiķetē jānorāda arī izvēlētais logotips, kur attēlots divkāršs riņķis, kura kreisajā pusē ir citrons ar lapām un kurā uz dzeltena fona ar melniem burtiem ir rakstīts Limone Costa d’Amalfi. Divkāršā riņķa iekšpusē ir Majori (Maiori)–Konkas raga (Capo Conca) piekrastes siluets, bet priekšplānā – Vidusjūras reģiona makijas krūms.

4. Ģeogrāfiskā apgabala īsa definīcija

Visa Salerno provinces pašvaldības Atrani teritorija un pie tās pašas provinces piederīgu šādu pašvaldību teritorijas daļas: Amalfi, Cetara, Conca dei Marini, Furore, Maiori, Minori, Positano, Praiano, Ravello, Scala, Tramonti un Vietri sul Mare. Šis definētais apgabals starptautiskā mērogā pazīstams kā Amalfi piekraste.

5. Saikne ar ģeogrāfisko apgabalu

Jau pats šķirnes nosaukums ‘Sfusato Amalfitano’ liecina par ciešo saikni ar attiecīgo ģeogrāfisko apgabalu. Turklāt šo šķirni audzē gandrīz tikai šajā apgabalā, un augļu kvalitātes īpašības gadsimtu gaitā ir mainījušās saistībā ar šo vienreizējo vidi. Tas jo īpaši attiecas uz aromātu, smaržu, sulīgumu un sulas skābumu, kuru dēļ šis auglis ir izslavēts visā pasaulē. Amalfi piekrastē citronu audzēšana pakāpeniski ņēmusi virsroku pār visu pārējo kultūraugu audzēšanu, un tai ir liela nozīme ne vien šā apgabala ekonomikā, bet arī ainavas veidošanā (par tūrisma nozares atgūšanos lielā mērā jāpateicas savienībai starp zilo jūru un zaļajiem citrusiem), kā arī teritorijas pazemes ūdeņu aizsargāšanā.

Vēstures liecības

Citronkoku klātbūtne Amalfi piekrastē ir labi dokumentēta gadsimtu gaitā, sākot no 11. gs. sākuma, un īpaši daudz ziņu par to sniegts pēc atklājuma, ka citroni iedarbīgi ārstē cingu – slimību, ko, kā zināms, izraisa C vitamīna trūkums organismā. Tieši šā iemesla dēļ un arī ņemot vērā slavenās Salerno medicīnas skolas veiktos pētījumus, Amalfi Republika noteica, lai uz kuģu klāja vienmēr būtu citroni. Tas 12.–14. gs. arī rosināja šajā apgabalā stādīt citronkoku dārzus, un kopš tā laika tie aizņēma aizvien lielāku teritoriju piekrastē un apkārtējos kalnos.

Par šo izplatīšanos liecina daudz viduslaikos tapušu dokumentu.

19. gs. vēsturnieks Kamera (Camera), uzgājis kādu 1112. gada pergamentu, apgalvoja, ka citronus un apelsīnus Amalfi apgabalā sāka audzēt ne vēlāk kā minētajā gadā. Uzticamos dokumentos, kas datēti, sākot ar 1600. gadu, minēta citronu dārzu un audžu (horti) izplešanās gar visu piekrasti, savukārt 1626. gadā Ferrāri (Ferrari) pirmais aprakstīja Limon amalphitanus, kas gandrīz līdz pēdējam sīkumam līdzinās mūsdienu šķirnei ‘Sfusato Amalfitano’. Vēlāk ir minēts, ka šajā apgabalā bijis liels citronu tirgus, kurā pārdotais citronu daudzums pakāpeniski pieauga 18. gs. un jo īpaši 19. gs. otrajā pusē, kad citronus pirka gandrīz tikai citu apgabalu (Sorento) tirgotāji. Pēc tam, tā kā nebija pieejamas jaunas zemes, jaunu stādījumu skaits sāka rukt un pūliņi tika veltīti zemes pārveidošanai (terasēs) un stādīšanas attāluma samazināšanai.

Atsauce uz specifikācijas publikāciju

(šīs regulas 6. panta 1. punkta otrā daļa)

Valdība ir uzsākusi valsts iebildumu iesniegšanas procedūru, ar AĢIN Limone Costa d’Amalfi apzīmētā produkta specifikācijas grozījumu pieteikumu 2016. gada 14. jūlijā publicējot Itālijas Republikas Oficiālā Vēstneša (Gazzetta Ufficiale della Repubblica Italiana) 163. numurā, bet 2016. gada 11. augustā – 187. numurā.

Produkta specifikācijas konsolidētais teksts ir aplūkojams tīmekļa vietnē http://www.politicheagricole.it/flex/cm/pages/ServeBLOB.php/L/IT/IDPagina/3335

vai

atverot tieši Lauksaimniecības, pārtikas un mežsaimniecības politikas ministrijas mājaslapu (www.politicheagricole.it) un noklikšķinot uz Prodotti DOP e IGP (ekrāna augšējā labajā pusē), pēc tam uz Prodotti DOP, IGP e STG (ekrāna kreisajā pusē) un, visbeidzot, uz Disciplinari di produzione all’esame dell’UE.

(1) OV L 343, 14.12.2012., 1. lpp.